Juozas Vėlyvis

Juozas Vėlyvis (1920 m. – 1961 m. sausio 8 d.) – Vilniaus Ypatingojo būrio prie vokiečių saugumo policijos ir saugumo tarnybos (SD) narys, tarnavęs būrio eiliniu nuo 1941 m. iki 1944 m.

Kaip Ypatingojo būrio narys, J. Vėlyvis įvykdė masines žydų ir kitų tautybių Lietuvos gyventojų žudynes Paneriuose ir kitose Lietuvos vietovėse, daugiausia Vilniaus krašte. Antrojo pasaulinio karu metu pasitraukė į Vokietiją ir po karo emigravo gyventi į Jungtinę Karalystę.

 Biografija 

J. Vėlyvis gimė 1920 m. Alytaus rajone. Atvyko gyventi į Vilnių. Žinoma, kad gyveno Kražių g. 25–2.

1941 m. liepą J. Vėlyvis savanoriškai įstojo į Vokietijos okupacinių pajėgų formuojamą Ypatingąjį būrį. Tarnavo eiliniu. Pasak Ypatingojo būrio nario Antano Granicko parodymų, J. Vėlyvis dalyvavo Lietuvos žydų ir kitų tautybių gyventojų masiniuose sušaudymuose Paneriuose, Naujojoje Vilnioje, Nemenčinėje, Riešėje, Švenčionėliuose. Pasak Ypatingojo būrio nario Konstantino Čičelio parodymų, J. Vėlyvis buvo vienas iš pirmųjų masinių sušaudymų Paneriuose vykdytojų.

Emigracija ir mirtis

1944 m. J. Vėlyvis pasitraukė į Vokietiją. Vėliau emigravo ir apsigyveno Anglijoje.

J. Vėlyvis mirė 1961 m. sausio 8 d. Kitlio miesto Viktorijos ligoninėje, šiaurinėje Anglijoje. Lietuvių emigrantų leidinyje „Europos lietuvis“ pranešime apie J. Vėlyvio mirtį nurodyta, kad jis gyveno Kitlyje, dirbo fabrike, mirė būdamas 41 metų amžiaus viengungis. Mirties priežastimi tapo staigus smegenų uždegimas. Pranešime apie mirtį paminėta, kad karo metu J. Vėlyvis susirgo reumatizmu, kuris sužalojo jo rankas. Pastebėta, kad jis ir toliau mėgo užsiimti dailidės amatu laisvalaikiu. Sausio 11 d. Kitlio lietuvių kunigas J. Kuzmickis atlaikė gedulingas mišias, kurias, anot „Europos lietuvis“ pranešimo, išklausė beveik visi vietos lietuviai. Palaidotas Kitlyje.

Testamento registre J. Vėlyvio adresas nurodytas kaip 124 Aireworth Road, Keighley. Taip pat nurodyti kiti J. Vėlyvio vardo variantai, vartoti jo emigracijos metu Anglijoje: vietoj Juozo, jis taip pat žinomas kaip Jaczas Vėlyvis arba Joe Vėlyvis. J. Vėlyvio turtas, įvertintas 539 svarais, testamentu perduotas tekstilės darbuotojui Petrui Lengveniui.

 Išnašos 

 Bibliografija 









Kategorija:Holokaustas Lietuvoje
Kategorija:Lietuvos nusikaltėliai